钦定古今图书集成/明伦汇编/官常典/第731卷 > 梁持胜 裴满赛不 韩公恕
## 钦定古今图书集成/明伦汇编/官常典/第731卷 > 梁持胜 裴满赛不 韩公恕

按《金史忠义传》：“持胜，字经甫，本名询谊，避宣宗嫌名
改焉。保大军节度使襄之子，多力善射。泰和六年进
士，复中宏词，累官太常博士，迁咸平路宣抚司经历
官。兴定初，宣抚使蒲鲜万奴有异志，欲弃咸平，徙曷
懒路。持胜力止之，万奴怒，杖之八十，持胜走上京，告
行省太平。是时太平已与万奴通谋，口称持胜忠而”
心实不然，署持胜左右司员外郎。既而太平受万奴
命，焚毁上京宗庙，执元帅承充，夺其军。持胜与提控
咸平治中裴满赛不、万户韩公恕约杀太平，复推承
充行省事，共伐万奴，事泄，俱被害。诏赠持胜中顺大
夫、韩州刺史；赛不镇国上将军、显德军节度使；公恕
明威将军、信州刺史。